Yaʼetz kuxh vet Jesuus tiʼ talt inqʼa yol inqʼae,
tul ok bʼen Jesuus paqte tiʼ bʼey vatz inqʼa mamala xaol.
Tul aalaq ibʼen jaʼ tu tenam Jerusaleen.
Bʼiitichetz kuxh ikoʼp vet Jesuus tu tal tenam Vetfajee tuchʼ tu tal tenam Vetaania kʼatz u vitz Inqʼa Oliivo,
yaʼne itxhaq bʼen Jesuus kaʼvaʼl inqʼa nikich itxhus tibʼ s-kʼatza.
Tul ech tal Jesuus s-te s-eche:
—Bʼenoq ex.
Tul yekl ex tu tal tenam uvaʼ s-quvatz bʼen.
Laʼetz aqʼbʼ ex,
tul bʼen eleq val u bʼur,
uvaʼ yaʼnxh txakunna,
uvaʼ qitzel ka tzitzi,
val uvaʼ yeʼxhabʼil invaʼxoʼq xaol jaʼ s-tiʼ.
Echetz echiteʼ.
Tul laʼ etiqʼo tzaan.
Oqetz jaʼl invaʼq ech laʼ alon sete s-eche:
«¿Kam s-tiʼil nik echit bʼen u tal bʼur?»
oq chaq eʼl ex,
tul ech laʼ etal s-eche:
«Aʼ u quBʼaal toq txakunsan txoo,»
chaq ex,
—xeʼt Jesuus.
Bʼenetz vet kaʼvaʼl inqʼa itxhaq bʼen Jesuus,
tul ex elaʼpoq vet inqʼa yol kam uvaʼ tal bʼen Jesuus s-tiʼ.
Tan sebʼtaqich ichitt u bʼur uvaʼ yaʼnxh txakunna,
tul ech tal inqʼa aj etz s-eche:
—¿Keʼch nik echitt u bʼur?
—xeʼtaqe.
Tul ech tal kaʼvaʼl inqʼa nikich itxhus tibʼ kʼatz Jesuus s-eche:
—Aʼ u quBʼaal toq txakunsan,
—xeʼtaqe.
Yaʼne tiqʼoaq vet tzaan u bʼur.
Tul ulaq taqʼ vet vatz Jesuus.
Tul taqʼaq vet jaʼ inqʼa iqinkin txhas oksaʼm tiʼ u bʼur.
Atz taqʼaq vet jaʼ Jesuus tiʼ u bʼur uvaʼ yaʼnaqichxh txakunna.
Tul mamala xaol nikich aqʼon kuʼ inqʼa iqinkin txhas toksaʼm t-bʼey s-viqbʼal tal uvaʼ palk Jesuus.
Bʼiitichetz kuxh ikoʼp vet Jesuus xeʼ toq u vitz Inqʼa Oliivo tziʼ vet u tenam Jerusaleen,
tul xeʼtaq vet inqʼa mam tenam,
inqʼa nikich itxhus tibʼ kʼatz Jesuus,
sichʼin t-chiibʼichil tiʼ toksal iqʼij quBʼaal Tiuxh tiʼ inqʼa mam kaebʼal aanima,
inqʼa maʼtich motx tilt ibʼant Jesuus.
Tul ech motx tal s-eche:
—¡At vibʼaʼnil
quBʼaal Tiuxh sakʼatza,
axh u mam iQʼesal,
axh uvaʼ iqʼomal u tiqleʼm quBʼaal Tiuxh aaʼn
uvaʼ qat avul s-quxoʼl!
Tan ¡seʼe,
tul at vibʼaʼnil
quBʼaal Tiuxh tu amlikaʼ,
atz xoʼl inqʼa xaol!
Tul ¡seʼe,
toq okk iqʼij
u quBʼaal Tiuxh
uvaʼ sibʼ at jaʼp t-amlikaʼ!
—chichich inqʼa mam tenam.
Atichetz jolol inqʼa fariseeo xoʼl inqʼa xaol,
tul ech motx tal te Jesuus s-eche:
—¡Txhusul,
maq inqʼa xaol,
inqʼa nik atxhuseʼ,
tiʼ u yol uvaʼ nik motx taleʼ!
—xeʼtaq te Jesuus.
Tul ech tal Jesuus s-eche:
—Toq val sete:
Oq toq inmaq inqʼa nik itxhus tibʼ sinkʼatza tiʼ isichʼineʼ,
tul aʼ,
inqʼa sivan,
toq sichʼinoq,
—xeʼt Jesuus.
Tiletz vet Jesuus u tenam Jerusaleen uvaʼs bʼiitich kuxh tokaʼp Jesuus,
tul oqʼ vet Jesuus tiʼ u tenam.
Tul ech tal Jesuus s-eche:
—¡Ech koqxhte sete!
Tul ¡kʼuxh yaʼn toq bʼenoq sete s-txheel u tok u bʼaʼnil sexoʼl tuchʼ quBʼaal Tiuxh!,
pet ¡laʼ koq bʼen vet sete!
Pet tetxhal laʼ opoon invaʼl qʼij uvaʼ laʼ ul mamala kʼaxbʼichil setiibʼa,
ex inqʼa aj Jerusaleen.
Tul tira laʼ sutil tiʼ vetenam taʼn inqʼa laʼ txhʼaʼoin ex.
Atz kʼuxh laʼ etxhok etelaʼ,
tan yeʼxh tal laʼ elk vet ex.
Tan tira laʼ motx tilpul el inqʼa bʼitzʼ tuchʼ inqʼa etotzotz tu tenam Jerusaleen.
Atz yeʼl invaʼtoʼq sivan laʼ kaj ka jaqʼ imol.
Tul laʼ yatzʼax el ex inqʼa aj Jerusaleen.
Tan yeʼ qat bʼen sete u Kriisto uvaʼ qat itxhaq tzaan quBʼaal Tiuxh sexoʼl tiʼ echitpeʼ,
—xeʼt Jesuus.